Sigarett

En **sigarett** er en smal sylinder som inneholder et brennbart materiale, vanligvis tobakk, som rulles inn i et tynt papir for røyking. Sigaretten blir antent i den ene enden, og får den til å ulme; den resulterende røyken inhaleres oralt via den motsatte enden. Sigarettrøyking er den vanligste metoden for bruk av tobakk. Begrepet *sigarett* vises oftest til en tobakksigarett, men ordet brukes noen ganger for å referere til andre rusmidler i samme format, for eksempel en cannabissigarett eller en urtesigarett. En sigarett skiller seg fra en sigar ved sin vanligvis mindre størrelse, bruk av fint skåret blader, og papirinnpakning, som vanligvis er hvitt.

## Etymologi
Ifølge Oxford English Dictionary (OED) er «sigarett» (engelsk *cigarette*) et diminutiv for sigar (engelsk *cigar*). *Cigar* kommer fra spansk *cigarra*. OED mener at *cigarra* ikke ser ut til å komme fra noe språk i Vest India. *Cigarra* er spansk for sikade og med støtte i «Barcia, Great Etymol. Spanish Dict.» og «Mahn» mener OED at *cigarra* kommer av at sigaren hadde form som en sikade av papir, sylindrisk med en konisk ende. Encyclopædia Britannica derimot mener at det spanske ordet for sigar, *cigarro*, er en tilpasning av maya-ordet for røyking, *sik’ar*.

## Historie
Allerede aztekerne røkte tobakk stoppet inn i et hult siv eller hul stokk og innfødte i Mexico, Mellom-Amerika og deler av Sør-Amerika knuste tobakksblader og rullet det inn i mais- eller palmeblader. Et potteskår fra det 10-århundre AD viser en Maya som røker en rull tobakksblader knyttet sammen med snor. Det var imidlertid sigaren konkvistadorene tok med hjem til Spania som en luksus for de rike.

Tidlig på 1500-tallet begynte tiggere i Sevilla å plukke opp sigarstumper som var kastet, rulle sigarrestene inn i papirbiter og improviserte på denne måten de første sigarettene for fattigfolk. Dette ble kjent som *cigarrillos*. På slutten av 1700-tallet ble cigarillos respektabelt og spredte seg til Italia og Portugal. Portugiserne brakte dem til Levanten og Russland. Under Napoleonskrigene ble franske og britiske tropper vant til dem og av franskmennene fikk de navnet sigaretter (*cigarettes*). Under *Krimkrigen* 40 år senere ble franskmenn og briter igjen kjent med tyrkiske sigaretter. Samtidig begynte sigarettene å bli populære i USA.

I begynnelsen var alle sigaretter håndlaget enten av røykeren eller i fabrikker. I 1880 fikk James A. Bonsack patent på en maskin som la tobakken på en papirremse og automatisk ble formet, limte og lukket rullen som så ble skåret opp i sigaretter. Maskinen ble importert til England i 1883. I årene etter utviklet sigarettindustrien seg i flere europeiske land.

Forbedringer i dyrking og behandling senket syreinnholdet i sigarettobakken og gjorde det lettere å inhalere. Dette bidro til en stor økning i sigarettrøyking i første halvdel av 1900-tallet. Under første verdenskrig ble fordommene mot at kvinner røkte brutt og røyking ble vanligere blant kvinner i Europa og USA.

I 1950- og 1960-årene kom medisinsk forskning som viste at sigarettrøyking var forbundet med helseskader, særlig med risiko for lungekreft, emfysem og hjertesykdom. Noen nasjoner satte i verk tiltak for å begrense røyking av sigaretter. I 1980- og 1990-årene fortsatte antall røykere å øke til tross for økende bevissthet om helserisikoen. Økningen fant særlig sted i den tredje verden.

## Bildegalleri

Fil:Cigarette diagram.svg|Diagram av en sigarett. 1. Filter av 95 % celluloseacetat. 2. Tipping paper for å dekke filteret. 3. Rullepapir for å dekke tobakken. 4. Tobakk.
Fil:Mayan priest smoking.jpg|Mayaprest som røker fra et rør. Reproduksjon fra templet ved Palenque, Mexico.
Fil:La cometa.jpg|Francisco Goya's *La Cometa*, viser til venstre foran en mann som røyker en tidlig sigarett.
Fil:rullings.JPG|En håndrullet «rullings».
Fil:Advarsel_sig1.svg|Advarsel


## Se også
* Tobakksplante
* Tobakk
* Pipetobakk
* Snus
* Skråtobakk
* Røyking
* Piperøyking
* Sigar
* Cigarillo 
* Tobakkspipe
* Nikotin
* Liste over sigarettmerker
* Joint

### Relaterte saker
* Røykeforbud
* Tobakksskadeloven
* Advarselsmeldinger på tobakksprodukter
* Passiv røyking
* Helsefarer ved tobakksrøyking
* Lungekreft
* Kols
* Lungerehabilitering
* Røykeslutt
* Tobakksreklame
* Cannabis (rusmiddel)
* Opium
* Elektronisk sigarett

## Referanser


## Eksterne lenker
* 
* Utbredelse av sigarettrøyking i Norge  – Folkehelseinstituttet